

2

ประกาศคณะกรรมการกำกับตลาดทุน
ที่  ทจ.  ๒๙/๒๕๖๙
เรื่อง  การออกและเสนอขายหน่วยทรัสต์ของทรัสต์
เพื่อการลงทุนในโครงสร้างพื้นฐาน
(ฉบับที่  ๑๑)


อาศัยอำนาจตามความในมาตรา  ๑๖/๖  วรรคสอง  (๑)  แห่งพระราชบัญญัติหลักทรัพย์
และตลาดหลักทรัพย์  พ.ศ.  ๒๕๓๕  ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์  (ฉบับที่  ๔)  พ.ศ.  ๒๕๕๑  และมาตรา  ๖๙  แห่งพระราชบัญญัติหลักทรัพย์และตลาดหลักทรัพย์  
พ.ศ.  ๒๕๓๕  คณะกรรมการกำกับตลาดทุนออกประกาศไว้  ดังต่อไปนี้
ข้อ	๑	ให้เพิ่มความต่อไปนี้เป็นบทนิยามคำว่า  “ประกาศว่าด้วยการเปิดเผยข้อมูลเกี่ยวกับฐานะการเงินและผลการดำเนินงาน”  ต่อจากบทนิยามคำว่า  “ข้อมูลเกี่ยวกับการเสนอขายหน่วยทรัสต์”  ในวรรคหนึ่งของข้อ  ๒  แห่งประกาศคณะกรรมการกำกับตลาดทุน  ที่  ทจ.  ๑๒/๒๕๕๘  เรื่อง  การออกและเสนอขายหน่วยทรัสต์ของทรัสต์เพื่อการลงทุนในโครงสร้างพื้นฐาน  ลงวันที่  ๙  เมษายน  พ.ศ.  ๒๕๕๘  ซึ่งแก้ไขเพิ่มเติมโดยประกาศคณะกรรมการกำกับตลาดทุน  ที่  ทจ.  ๙/๒๕๖๕  เรื่อง  การออกและเสนอขายหน่วยทรัสต์ของทรัสต์เพื่อการลงทุนในโครงสร้างพื้นฐาน  (ฉบับที่  ๙)  ลงวันที่  ๒๓  มิถุนายน  พ.ศ.  ๒๕๖๕
““ประกาศว่าด้วยการเปิดเผยข้อมูลเกี่ยวกับฐานะการเงินและผลการดำเนินงาน”  หมายความว่า  ประกาศคณะกรรมการกำกับตลาดทุนว่าด้วยหลักเกณฑ์  เงื่อนไข  และวิธีการรายงานการเปิดเผยข้อมูลของกองทุนรวมและทรัสต์ที่มีการลงทุนในอสังหาริมทรัพย์หรือโครงสร้างพื้นฐาน”
ข้อ	๒	ให้ยกเลิกความใน  (๑)  ของข้อ  ๖๕  แห่งประกาศคณะกรรมการกำกับตลาดทุน  
ที่  ทจ.  ๑๒/๒๕๕๘  เรื่อง  การออกและเสนอขายหน่วยทรัสต์ของทรัสต์เพื่อการลงทุนในโครงสร้างพื้นฐาน  ลงวันที่  ๙  เมษายน  พ.ศ.  ๒๕๕๘  และให้ใช้ความต่อไปนี้แทน
“(๑)	กรณีเป็นการเสนอขายหน่วยทรัสต์ของกองทรัสต์เพื่อผู้ลงทุนทั่วไป  ให้เป็นไปตามแบบ
ท้ายประกาศดังนี้


[bookmark: _Hlk194504427](ก)	การยื่นแบบแสดงรายการข้อมูลสำหรับการเสนอขายหน่วยทรัสต์ที่ออกใหม่เป็นครั้งแรก  โดยมีวัตถุประสงค์จะนำหน่วยทรัสต์ที่เสนอขายเข้าเป็นหลักทรัพย์จดทะเบียนในตลาดหลักทรัพย์  ให้ใช้แบบ  ๖๙ - IFT - S  ท้ายประกาศนี้  ทั้งนี้  ผู้เสนอขายหน่วยทรัสต์ที่ยื่นแบบแสดงรายการข้อมูลต่อสำนักงานก่อนปี  พ.ศ.  ๒๕๗๓  จะใช้แบบ  ๖๙ - IFT  ท้ายประกาศนี้  แทนก็ได้
(ข)	การยื่นแบบแสดงรายการข้อมูลสำหรับการเสนอขายหน่วยทรัสต์ที่ออกใหม่
เพื่อการเพิ่มทุน  ให้ใช้แบบ  ๖๙ - IFT - S  หรือแบบ  ๖๙ - IFT  ท้ายประกาศนี้  เว้นแต่กองทรัสต์ดังกล่าว
มีหน้าที่ยื่นแบบแสดงรายการข้อมูลประจำปีตามแบบ  ๕๖ - REIT  One  Report - S  ท้ายประกาศ
ว่าด้วยการเปิดเผยข้อมูลเกี่ยวกับฐานะการเงินและผลการดำเนินงาน  ให้ใช้แบบ  ๖๙ - IFT - S  เท่านั้น
ในกรณีที่ผู้เสนอขายหน่วยทรัสต์ตามวรรคหนึ่งยังไม่มีหน้าที่ต้องใช้แบบ  ๖๙ - IFT - S  
หากประสงค์จะเปิดเผยข้อมูลด้านความยั่งยืนในแบบแสดงรายการข้อมูล  ต้องมีข้อมูลอย่างใดอย่างหนึ่งดังนี้
(ก)	ข้อมูลตามแบบ  ๖๙ - IFT - S  ทั้งนี้  ในกรณีที่ประสงค์จะเปิดเผยข้อมูลด้าน
ความยั่งยืนครบถ้วนตามแบบดังกล่าว
(ข)	ข้อมูลตามแบบ  ๖๙ - IFT  และข้อมูลด้านความยั่งยืนตามรายละเอียดที่กำหนด
ในแบบ  ๖๙ - IFT - S  ทั้งนี้  ในกรณีที่ประสงค์จะเปิดเผยข้อมูลด้านความยั่งยืนเพียงบางส่วนตาม
แบบ  ๖๙ - IFT - S”
ข้อ	๓	ให้ยกเลิกความใน  (ก)  ของ  (๔)  ในข้อ  ๖๙  แห่งประกาศคณะกรรมการ
กำกับตลาดทุน  ที่  ทจ.  ๑๒/๒๕๕๘  เรื่อง  การออกและเสนอขายหน่วยทรัสต์ของทรัสต์เพื่อการลงทุนในโครงสร้างพื้นฐาน  ลงวันที่  ๙  เมษายน  พ.ศ.  ๒๕๕๘  และให้ใช้ความต่อไปนี้แทน
“(ก)	ในกรณีที่เป็นการยื่นแบบ  ๖๙ - IFT - S  หรือแบบ  ๖๙ - IFT  
๑.	สิบสี่วัน  ในกรณีทั่วไป 
๒.	สามวันทำการ  ในกรณีที่เป็นการยื่นแบบแสดงรายการข้อมูลและร่างหนังสือชี้ชวนภายในกำหนดเวลาสามเดือนนับแต่วันที่แบบแสดงรายการข้อมูลและร่างหนังสือชี้ชวนของการเสนอขายหน่วยทรัสต์ของกองทรัสต์เดียวกันมีผลใช้บังคับในครั้งก่อน”


ข้อ	๔	ให้เพิ่มแบบ  ๖๙ - IFT - S  ท้ายประกาศนี้  เป็นแบบ  ๖๙ - IFT - S  ท้ายประกาศคณะกรรมการกำกับตลาดทุน  ที่  ทจ.  ๑๒/๒๕๕๘  เรื่อง  การออกและเสนอขายหน่วยทรัสต์ของทรัสต์เพื่อการลงทุนในโครงสร้างพื้นฐาน  ลงวันที่  ๙  เมษายน  พ.ศ.  ๒๕๕๘  
ข้อ	๕	ประกาศนี้ให้ใช้บังคับตั้งแต่วันที่  ๒๖  ตุลาคม  พ.ศ.  ๒๕๖๙  เป็นต้นไป
ประกาศ  ณ  วันที่  ๙  ตุลาคม  พ.ศ.  ๒๕๖๙

